A morkanta Etapn inn Assafirma u Bakumma vo da tschechischn Litratua is d nazionala Renessãns, dej wou olzam am viadan, oda vur ollm, relewant gworn is duach s Nei-Heastelln vonn Bejmischn aswej a Sprouch u Gred, es wou i Wissnschaft, Kultua u Poletik en Deitschn in Niks niad nouche stejng brauchad. Weitkennta wissnschaftlinga Gstoltn vo dera Epochn han da Josef Dobrovský, da Josef Jungmann u da František Palacký, d ejaschtn renamiatn Literatn vo da modeanan Nazion han da Ján Kollár, da Pavel Jozef Šafařík, dej Božena Němcová, da Karel Jaromír Erben u da Karel Hynek Mácha. I da zwoitn Halm vonn 19. Jh. fonga i da bejmischn Litratua d weltweitnan Trendna u Streamaln wej da Romantismus, da Realismus (Alois Jirásek) u da Naturalismus õ duach zen schimman. D dichtarischn Gruppn vo d Májovza (Jan Neruda), d Ruchova u d Lumírova hom d Poesi vire gstupft. Af s End vonn 19. Jh. han d Autorna um s Manifest vo da Bejmischn Modeana es ejascht Mol aftretn u bold draf nou dej asua gnennta Generazion vo d anarchistischn Rebelln (Viktor Dyk). Nou en ejaschtn Weltkrejḡ kumt dej avantgardnat Gruppn Devětsil af, vo dera wou aa da suweit alloinate tschechische Treḡa von an Litratua-Nobelpreis, da Jaroslav Seifert, a Mitglid gweng is. Da Devětsil hod z ejascht d proletarisch Poesi (namatle en Jiří Wolker) u nou en Poetismus virebracht. Danou is a Reih vo Mitglida zen Surrealismus iwaganga. A intanazionala Brejmthait hom as Litratua-Schreiwa da Jaroslav Hašek u da Karel Čapek daglengt; un i da zwoitn Halm vonn 20. Jh. nou da Milan Kundera, da Bohumil Hrabal, da Pavel Kohout  u da Josef Škvorecký. Da relewantnatte Vatreta vo da deitschn Schreiblitratua af tschechischn Boḏn, vo dera wou d guldana Era af d Zeid vonn Vableja vonn 19. Jh. bis zen Lousgej vonn zwoitn Weltkrejḡ datiat wiad, is da Franz Kafka.